Virallinen lehti nro C 104 , 06/04/1998 s. 0221



B4-0295, 0297, 0298, 0306, 0310 ja 0312/98 Päätöslauselma Kansainvälisestä rikostuomioistuimesta Euroopan parlamentti, joka - ottaa huomioon aiemmat Kansainvälistä rikostuomioistuinta koskevat päätöslauselmansa, A. ottaa huomioon, että toisen maailmansodan jälkeiset yli 250 konfliktia ovat vaatineet yli 130 miljoonaa uhria ja että kokonaiset kansakunnat ovat joutuneet kärsimään törkeistä kansainvälisen oikeuden loukkauksista, kuten kansanmurhista, rikoksista ihmisyyttä vastaan ja sotarikoksista, B. ottaa huomioon, että kansalliset oikeusjärjestelmät eivät yleensä ole onnistuneet saattamaan rikollisia vastuuseen tehdyistä rikoksista ja että siten rikokset ovat jääneet rankaisematta, mikä on estänyt konfliktien ja niitä seuraavien rikosten ennalta ehkäisyn ja niistä varoittamisen, C. pitää myönteisenä entisen Jugoslavian ja Ruandan alueella tapahtuneita sotarikoksia käsittelevien väliaikaisten tuomioistuinten tässä kysymyksessä saavuttamaa edistystä, D. katsoo, että ihmisoikeuksien puolustaminen on EU:n keskeinen tehtävä ja että jäsenvaltioilla ja unionin toimielimillä on erityinen vastuu siitä, että kansainvälinen rikostuomioistuin todella perustetaan lähitulevaisuudessa, E. ottaa huomioon, että YK:n yleiskokous vahvisti vuonna 1997 että Kansainvälisen rikostuomioistuimen (International Criminal Court, ICC) perussääntöä koskeva diplomaattikonferenssi pidetään Roomassa 15. kesäkuuta - 17. heinäkuuta 1998, F. ottaa huomioon, että jäljelle jää yksi Kansainvälisen rikostuomioistuimen perustamista valmisteleva YK:n komitea, joka kokoontuu 16. maaliskuuta - 3. huhtikuuta 1998 ja käsittelee keskeisiä kysymyksiä, kuten tuomioistuimen ratifiointia ja rahoitusta, ja tarkastaa perussäännön kokonaisuudessaan ennen sen esittämistä diplomaattikonferenssille, G. pitää myönteisenä yhä useamman valtion osallistumista Kansainvälisen rikostuomioistuimen perustamista valmistelevan komitean työhön sekä työn edistymistä; on myös tyytyväinen jäljellä olevien perussääntöä valmistelevien komiteoiden työaikatauluun; H. ottaa huomioon, että EU:n puheenjohtajisto järjesti 25. - 26. helmikuuta 1998 Lontoossa Kansainvälistä rikostuomioistuinta koskevan keskustelun; ottaa samoin huomioon, että EU:lla on ratkaiseva rooli Roomassa pidettävän diplomaattikonferenssin onnistumisessa; 1. Pyytää jäsenvaltioita, neuvostoa ja komissiota sitoutumaan toimimaan diplomaattikonferenssin onnistumiseksi, niin että tuomioistuinta koskeva perussääntö saadaan valmiiksi Roomassa 17. heinäkuuta 1998 mennessä ja että voidaan pikaisesti perustaa riippumaton ja tehokkaasti toimiva Kansainvälinen rikostuomioistuin; 2. Painottaa, että tuomioistuimella on oltava riippumaton syyttäjä, joka voi tutkia tapauksia ja syytteitä omasta aloitteestaan, ilman osapuolina olevien valtioiden ennalta antamaa suostumusta; 3. Painottaa, että varsinainen oikeudenkäyttö tulisi laajentaa kattamaan kaikki «perusrikokset», joita ovat kansanmurhat, rikokset ihmisyyttä vastaan sekä sotarikokset; 4. Korostaa, että Kansainvälisen rikostuomioistuimen on määriteltävä itse toimivaltansa, kun on kyse kansallisten oikeusjärjestelmien kyvyttömyydestä tai haluttomuudesta ottaa käsiteltäväkseen tapausta, joka kuuluu Kansainvälisen rikostuomioistuimen toimialaan, ja korostaa samalla kansallisten tuomioistuimien ja Kansainvälisen rikostuomioistuimen välttämätöntä toinen toistaan täydentävää luonnetta; 5. Korostaa, että tuomioistuimen on kyettävä toimimaan ilman, että turvallisuusneuvoston toimet ohjaavat sen toimintaa, mutta tunnustaa kuitenkin turvallisuusneuvoston roolin ja valtuudet kansainvälisen rauhan ja turvallisuuden säilyttäjänä; 6. Painottaa, että perussäännössä on velvoitettava osapuolina olevat valtiot toimimaan yhteistyössä Kansainvälisen rikostuomioistuimen kanssa; 7. Korostaa, että tuomioistuimen perussäännössä on taattava epäiltyjen, uhrien, syytettyjen ja todistajien oikeuksien kunnioittaminen kaikissa oikeudenkäynnin vaiheissa, erityisesti todistajien oikeus säilyä nimettöminä ja kirjallisten todistusten käyttö tietyissä tapauksissa; 8. Pyytää, että parlamentti on edustettuna kesäkuussa 1998 pidettävässä Kansainvälisen rikostuomioistuimen perustamista käsittelevässä diplomaattikonferenssissa jalkaväkimiinoja käsitelleessä Ottawan konferenssissa noudatetun menettelyn mukaisesti, ja kehottaa tätä silmällä pitäen asiasta vastaavia valiokuntiaan käsittelemään perusteellisesti tuomioistuimen perustamiseen liittyviä kysymyksiä; 9. Painottaa, että tuomioistuimen perussääntöön tulee sisältyä määräykset pitkäaikaisesta ja taatusta rahoituksesta ja että EU:n tulee osallistua tämän tavoitteen saavuttamiseen; 10. Pyytää kokouksen osallistujia, tulevan sopimuksen allekirjoittajia, ryhtymään tarpeellisiin toimenpiteisiin, jotta sopimus ratifioitaisiin mahdollisimman pian sen tekemisen jälkeen, mikä mahdollistaisi kansainvälisen rikostuomioistuimen toiminnan käynnistymisen ilman viivytyksiä; 11. Tunnustaa, että yhä useampien kansalaisjärjestöjen sitoutuminen asiaan on olennaisesti edistänyt neuvotteluja; kehottaa neuvostoa ja jäsenvaltioita tekemään kaikkensa sen varmistamiseksi, että kansalaisjärjestöt saavat tilaisuuden esittää näkemyksensä Roomassa vuonna 1998 pidettävälle diplomaattikonferenssille; 12. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, YK:n pääsihteerille, YK:n yleiskokouksen puheenjohtajalle ja Kansainvälisen rikostuomioistuimen perustamista valmistelevan YK:n komitean puheenjohtajalle.